**Янгын куркынычсызлыгы турында**

ТАТАРСТАН РЕСПУБЛИКАСЫ

ЗАКОНЫ

*(2005 елның 26 февралендәге 54-ТРЗ номерлы, 2006 елның 15 июлендәге 50-ТРЗ номерлы, 2007 елның 21 апрелендәге 15-ТРЗ номерлы, 2008 елның 23 июнендәге 26-ТРЗ номерлы, 2011 елның 19 маендагы 17-ТРЗ номерлы, 2012 елның 3 мартындагы 16-ТРЗ номерлы, 2012 елның 17 маендагы 20-ТРЗ номерлы, 2013 елның 18 маендагы 35-ТРЗ номерлы, 2014 елның 12 июнендәге 53-ТРЗ номерлы, 2015 елның 9 октябрендәге 79-ТРЗ номерлы, 2016 елның 26 мартындагы 18-ТРЗ номерлы, 2017 елның 20 июлендәге 64-ТРЗ номерлы, 2018 елның 14 маендагы 33-ТРЗ номерлы, 2021 елның 5 апрелендәге 12-ТРЗ номерлы, 2021 елның 11 декабрендәге 93-ТРЗ номерлы, 2022 елның 27 июнендәге 40-ТРЗ номерлы, 2022 елның 4 октябрендәге 63-ТРЗ номерлы, 2023 елның 9 мартындагы 13-ТРЗ номерлы Татарстан Республикасы законнары редакциясендә)*

Әлеге Закон Татарстан Республикасында янгын куркынычсызлыгы өлкәсендәге мөнәсәбәтләрне җайга сала.

I бүлек. **ГОМУМИ НИГЕЗЛӘМӘЛӘР**

1 статья.**Татарстан Республикасында янгын куркынычсызлыгы өлкәсендәге мөнәсәбәтләрне хокукый җайга салу**

Татарстан Республикасында янгын куркынычсызлыгы өлкәсендәге мөнәсәбәтләрне хокукый җайга салу Россия Федерациясе Конституциясе, «Янгын куркынычсызлыгы турында» 1994 елның 21 декабрендәге 69-ФЗ номерлы Федераль закон (алга таба – Федераль закон), башка федераль законнар һәм Россия Федерациясе норматив хокукый актлары, Татарстан Республикасы Конституциясе, әлеге Закон һәм Татарстан Республикасының башка норматив хокукый актлары, муниципаль хокукый актлар белән гамәлгә ашырыла. *(1 статья 2021 елның 11 декабрендәге 93-ТРЗ номерлы Татарстан Республикасы Законы редакциясендә)*

2 статья.**Татарстан Республикасы янгын куркынычсызлыгын тәэмин итү системасы**

Татарстан Республикасы янгын куркынычсызлыгын тәэмин итү системасы – янгыннарны кисәтүгә, аларны сүндерүгә һәм һәлакәттән коткару эшләрен уздыруга юнәлдерелгән көчләр һәм чаралар, шулай ук хокукый, оештыру, икътисадый, социаль һәм фәнни-техник характердагы гамәлләр җыелмасы. *(Беренче өлеш 2016 елның 26 мартындагы 18-ТРЗ номерлы Татарстан Республикасы Законы редакциясендә)*

Татарстан Республикасы янгын куркынычсызлыгын тәэмин итү системасының төп элементларын янгын куркынычсызлыгын тәэмин итүдә законнар нигезендә катнашучы дәүләт хакимияте органнары, җирле үзидарә органнары, оешмалар һәм гражданнар тәшкил итә.

Татарстан Республикасы янгын куркынычсызлыгын тәэмин итү системасының төп функцияләре:

1) янгын куркынычсызлыгы өлкәсендә норматив хокукый җайга салу һәм дәүләт чараларын гамәлгә ашыру;

2) янгын куркынычсызлыгы өлкәсендә хокукларны, бурычларны һәм җаваплылыкны гамәлгә ашыру;

3) янгыннан саклауны булдыру һәм аның эшчәнлеген оештыру;

4) янгынга каршы пропаганда алып бару һәм халыкны янгын куркынычсызлыгы чараларына өйрәтү;

5) янгыннан ихтыярый саклаучылар эшчәнлегенә ярдәм итү, халыкны янгын куркынычсызлыгын тәэмин итүгә җәлеп итү;

6) янгын куркынычсызлыгын фәнни-техник тәэмин итү;

7) янгын куркынычсызлыгы өлкәсен мәгълүмати тәэмин итү;

8) янгын-техник продукциясе җитештерү;

9) янгын куркынычсызлыгы өлкәсендә эшчәнлекне гамәлгә ашыру; *(9 пункт 2021 елның 11 декабрендәге 93-ТРЗ номерлы Татарстан Республикасы Законы редакциясендә)*

10) янгыннарны сүндерү һәм һәлакәттән коткару эшләрен башкару;

11) янгыннарны һәм алардан килгән зыяннарны исәпкә алу;

12) янгынга каршы махсус режим билгеләү;

13) янгыннарны кисәтүне оештыру һәм гамәлгә ашыру. *(13 пункт 2016 елның 26 мартындагы 18-ТРЗ номерлы Татарстан Республикасы Законы белән кертелгән)*

II бүлек. **ТАТАРСТАН РЕСПУБЛИКАСЫ ДӘҮЛӘТ ХАКИМИЯТЕ ОРГАННАРЫНЫҢ ҺӘМ ҖИРЛЕ ҮЗИДАРӘ ОРГАННАРЫНЫҢ ЯНГЫН КУРКЫНЫЧСЫЗЛЫГЫ ӨЛКӘСЕНДӘГЕ ВӘКАЛӘТЛӘРЕ**

3 статья.**Татарстан Республикасы Дәүләт Советының янгын куркынычсызлыгы өлкәсендәге вәкаләтләре**

Татарстан Республикасы Дәүләт Советының янгын куркынычсызлыгы өлкәсендәге вәкаләтләренә түбәндәгеләр керә:

янгын куркынычсызлыгы өлкәсендә законнар белән җайга салу;

*өченче абзац үз көчен югалтты. – 2011 елның 19 маендагы 17-ТРЗ номерлы Татарстан Республикасы Законы*

янгын куркынычсызлыгына, шул исәптән янгыннан саклануны тотуга чыгымнар өлешендә тиешле бюджетларны раслау;

янгын куркынычсызлыгы өлкәсендәге законнарның үтәлешен контрольдә тоту.

4 статья.**Татарстан Республикасы Министрлар Кабинетының янгын куркынычсызлыгы өлкәсендәге вәкаләтләре**

Татарстан Республикасы Министрлар Кабинетының янгын куркынычсызлыгы өлкәсендәге вәкаләтләренә түбәндәгеләр керә:

янгын куркынычсызлыгы өлкәсендә норматив хокукый актлар кабул итү;

янгын куркынычсызлыгы чараларын үтәүне оештыру һәм гамәлгә ашыру;

янгын куркынычсызлыгына, шул исәптән янгыннан саклануны тотуга чыгымнар өлешендә тиешле бюджетларны эшләү һәм үтәү;

халыкны янгын куркынычсызлыгы чараларына өйрәтүне оештыру, шулай ук янгын куркынычсызлыгы чаралары турында халыкка мәгълүмат бирү; *(бишенче абзац 2008 елның 23 июнендәге 26-ТРЗ номерлы Татарстан Республикасы Законы редакциясендә)*

янгын куркынычсызлыгы өлкәсендә республика максатчан программаларын эшләү, раслау һәм гамәлгә ашыру; *(алтынчы абзац 2012 елның 3 мартындагы 16-ТРЗ номерлы Татарстан Республикасы Законы редакциясендә)*

үз компетенциясе чикләрендә янгын куркынычсызлыгын тәэмин итүне, шул исәптән янгын-техник продукциясе җитештерүне һәм сатып алуны гамәлгә ашыру, шулай ук халыкның янгыннарны кисәтүдә һәм аларга каршы көрәштә катнашуын социаль һәм икътисадый кызыксындыруны гамәлгә ашыру; *(җиденче абзац* *2016 елның 26 мартындагы 18-ТРЗ номерлы Татарстан Республикасы Законы редакциясендә)*

Татарстан Республикасы янгынга каршы хезмәтенең шәхси составын һәм аларның гаилә әгъзаларын хокукый һәм социаль яклау чараларын күрү; *(Сигезенче абзац 2008 елның 23 июнендәге 26-ТРЗ номерлы Татарстан Республикасы Законы редакциясендә)*

Татарстан Республикасы янгынга каршы хезмәтендә кимендә 25 ел эш стажы булганда, 50 яше тулгач, хезмәткәрләрнең картлык буенча пенсия хокукы бирә торган Татарстан Республикасы янгынга каршы хезмәтенең оператив вазыйфалар исемлеген раслау;

Татарстан Республикасы бюджеты акчалары исәбеннән тотыла торган янгыннан саклану идарәсе органнарын һәм бүлекчәләрен төзү, үзгәртеп кору һәм ликвидацияләү;

Янгынга каршы дәүләт хезмәте көчләре белән янгын сүндерүне оештыру (урман янгыннарыннан, ябык административ-территориаль берәмлекләрдәге, федераль территориядәге янгыннардан, ябык административ-территориаль берәмлекләрнең, федераль территорияләрнең илнең милли иминлеге өчен критик мөһим объектларның, янгын куркынычы булган башка аеруча мөһим объектларның, Россия Федерациясе халыклары мәдәни мирасының аеруча кыйммәткә ия объектларының Россия Федерациясе Хөкүмәте раслаган исемлегенә керүче объектлардагы янгыннардан гайре, шулай ук күп кешеле федераль дәрәҗәдәге чаралар уздырганда); *(унберенче абзац 2007 елның 21 апрелендәге 15-ТРЗ номерлы, 2022 елның 4 октябрендәге 63-ТРЗ номерлы Татарстан Республикасы законнары редакциясендә)*

Татарстан Республикасы акчалары исәбеннән финанслана торган янгыннан саклану хезмәтенең мәҗбүри рәвештә төзелә торган оешмалар исемлеген раслау;

*унөченче абзац* *үз көчен югалтты*. *– 2021 елның 5 апрелендәге 12-ТРЗ номерлы Татарстан Республикасы Законы*

«Халыкны һәм территорияләрне табигый һәм техноген характердагы гадәттән тыш хәлләрдән яклау турында» 1994 елның 21 декабрендәге 68-ФЗ номерлы Федераль законда билгеләнгән вәкаләтләр нигезендә Татарстан Республикасы территориясендә урнашкан гадәттән тыш хәлләрне кисәтү һәм бетерү буенча бердәм дәүләт системасы көчләре һәм чаралары белән ландшафт (табигый) янгыннарын сүндерүне (урман фонды, оборона һәм куркынычсызлык җирләрендә, махсус сакланылучы табигать территорияләре җирләрендә урман янгыннарын һәм башка ландшафт (табигый) янгыннарын Россия Федерациясе Урман кодексының
51 статьясындагы 5 өлеше нигезендә гамәлгә ашырыла торган сүндерүдән тыш) оештыру; *(ундүртенче абзац 2021 елның 5 апрелендәге 12-ТРЗ номерлы Татарстан Республикасы Законы белән кертелде)*

Федераль законның 22 статьясы нигезендә Татарстан Республикасы янгынга каршы хезмәте бүлекчәләре көчләре белән торак пунктларында, шул исәптән шәһәр урманнарында янгын сүндерүне (урман янгыннарыннан, федераль янгынга каршы хезмәтнең махсус һәм хәрби бүлекчәләре төзелә торган ябык административ-территориаль берәмлекләрдәге, федераль территориядәге, аеруча мөһим һәм режимлы оешмалардагы янгыннардан, федераль янгынга каршы хезмәтнең объект бүлекчәләре төзелә торган оешмалардагы янгыннардан тыш, шулай ук кешеләр массакүләм җәлеп ителә торган федераль дәрәҗәдәге чаралар уздырганда) гамәлгә ашыру; *(унбишенче абзац 2021 елның 5 апрелендәге 12-ТРЗ номерлы Татарстан Республикасы Законы белән кертелде, 2021 елның 11 декабрендәге 93-ТРЗ номерлы, 2022 елның 4 октябрендәге 63-ТРЗ номерлы Татарстан Республикасы законнары редакциясендә)*

урман янгыннары һәм башка ландшафт (табигый) янгыннары куркынычы янаган торак пунктлар исемлеген раслау; *(уналтынчы абзац 2021 елның 5 апрелендәге 12-ТРЗ номерлы Татарстан Республикасы Законы белән кертелде)*

янгын чыгу турындагы сигналларны «Янгын куркынычсызлыгы таләпләре турында техник регламент» 2008 елның 22 июлендәге 123-ФЗ номерлы Федераль законның 83 статьясындагы 7 өлеше нигезендә янгыннан саклану бүлекчәләренә дә кабатлауны оештыру тәртибен раслау; *(унҗиденче абзац 2022 елның 27 июнендәге 40-ТРЗ номерлы Татарстан Республикасы Законы белән кертелде)*

янгын куркынычсызлыгы өлкәсендә законнар нигезендә башка вәкаләтләр. *(унсигезенче абзац 2021 елның 5 апрелендәге 12-ТРЗ номерлы, 2022 елның 27 июнендәге 40-ТРЗ номерлы Татарстан Республикасы законнары редакциясендә)*

5 статья. **Янгын куркынычсызлыгы өлкәсендә җирле үзидарә органнары вәкаләтләре** *(статья 2008 елның 23 июнендәге 26-ТРЗ номерлы Татарстан Республикасы Законы редакциясендә)*

Авыл торак пунктлары чикләрендә янгын куркынычсызлыгының беренчел чараларын тәэмин итү буенча җирлекләр һәм шәһәр округлары җирле үзидарә органнары вәкаләтләренә түбәндәгеләр керә:

янгыннан ирекле саклануны оештыру өчен, шулай ук янгын куркынычсызлыгының беренчел чараларын тәэмин итүдә гражданнарның башка рәвешләрдә катнашулары өчен шартлар тудыру;

янгын сүндерү максатларында авыл торак пунктларында һәм алар тирәсендәге территорияләрдә урнашкан су белән тышкы якта тәэмин итү чыганакларыннан елның теләсә кайсы вакытында су алу өчен шартлар тудыру;

янгыннар сүндерүнең беренчел чаралары һәм янгынга каршы инвентарь белән гомуми файдаланудагы территорияләрне тәэмин итү;

халыкка һәм Янгынга каршы дәүләт хезмәте бүлекчәләренә янгын турында хәбәр итүне оештыру һәм хәбәр итү чараларын күрү;

Янгынга каршы дәүләт хезмәте бүлекчәләре килеп җиткәнчегә кадәр янгынны локальләштерү һәм халыкны, мөлкәтне коткару чараларын күрү;

җирлекләр һәм шәһәр округлары территорияләре үсеше планнарына, схемаларына һәм программаларына янгын куркынычсызлыгын тәэмин итү чараларын кертү;

янгын куркынычсызлыгы чаралары турында халыкка мәгълүмат бирүдә Татарстан Республикасы дәүләт хакимияте органнарына ярдәм күрсәтү, шул исәптән халык җыелышларын оештыру һәм үткәрү юлы белән дә;

янгын куркынычы арткан очракта, янгынга каршы махсус режим билгеләү.

Шәһәр торак пунктлары чикләрендә янгын куркынычсызлыгының беренчел чараларын тәэмин итү буенча җирлекләр һәм шәһәр округлары җирле үзидарә органнары вәкаләтләренә түбәндәгеләр керә:

янгыннан ирекле саклануны оештыру өчен, шулай ук янгын куркынычсызлыгының беренчел чараларын тәэмин итүдә гражданнарның башка рәвешләрдә катнашулары өчен шартлар тудыру;

җирлекләр һәм шәһәр округлары территорияләре үсеше планнарына, схемаларына һәм программаларына янгын куркынычсызлыгын тәэмин итү чараларын кертү;

янгын куркынычсызлыгы чаралары турында халыкка мәгълүмат бирүдә Татарстан Республикасы дәүләт хакимияте органнарына ярдәм күрсәтү, шул исәптән халык җыелышларын оештыру һәм үткәрү юлы белән дә;

янгын куркынычы арткан очракта, янгынга каршы махсус режим билгеләү.

Муниципаль районнарның җирле үзидарә органнары вәкаләтләренә шәһәр һәм авыл торак пунктлары чикләреннән муниципаль районнар чикләрендә янгын куркынычсызлыгының беренчел чараларын тәэмин итү керә. *(Өченче өлеш 2021 елның 5 апрелендәге 12-ТРЗ номерлы Татарстан Республикасы Законы белән кертелде, 2022 елның 1 гыйнварыннан үз көченә керә)*

Җирлекләрнең, муниципаль районнарның, шәһәр округларының янгын куркынычсызлыгының беренчел чараларын оештыру-хокукый, финанс, матди-техник тәэмин итү мәсьәләләре җирле үзидарә органнарының норматив актлары белән билгеләнә. *(Дүртенче өлеш 2021 елның 5 апрелендәге 12-ТРЗ номерлы Татарстан Республикасы Законы редакциясендә, 2022 елның 1 гыйнварыннан үз көченә керә)*

III бүлек. **ЯНГЫННАН САКЛАНУ**

6 статья.**Татарстан Республикасы янгыннан саклануының төрләре һәм төп бурычлары**

Татарстан Республикасы янгыннан саклануы түбәндәге төрләргә бүленә:

Татарстан Республикасы янгынга каршы хезмәте;

муниципаль янгыннан саклану;

ведомство янгыннан саклану;

хосусый янгыннан саклану;

ирекле янгыннан саклану.

Янгыннан саклануның төп бурычлары түбәндәгеләрдән гыйбарәт:

янгыннарны кисәтүне оештыру һәм гамәлгә ашыру;

янгыннар вакытында кешеләрне һәм мөлкәтне коткару, беренче ярдәм күрсәтү; *(икенче өлешнең өченче абзацы 2011 елның 19 маендагы 17-ТРЗ номерлы Татарстан Республикасы Законы редакциясендә)*

янгыннарны сүндерүне оештыру һәм гамәлгә ашыру, һәлакәттән коткару эшләрен уздыру.

Татарстан Республикасы янгыннан саклануы социаль-сәяси, милләтара конфликтларны һәм җәмәгать тәртибен масса төсендә бозуларны кисәтү, ликвидацияләү гамәлләренә җәлеп ителми.

Янгын куркынычсызлыгы өлкәсендә идарә итүне оештыру һәм янгыннан саклану эшчәнлеген координацияләү федераль законнар нигезендә гамәлгә ашырыла. *(Дүртенче өлеш 2016 елның 26 мартындагы 18-ТРЗ номерлы Татарстан Республикасы Законы белән кертелде)*

7 статья. **Татарстан Республикасы янгынга каршы хезмәте**

Татарстан Республикасы янгынга каршы хезмәте Дәүләт янгынга каршы хезмәте составына керә һәм шәхеснең, җәмгыятьнең һәм дәүләтнең иминлеген тәэмин итү көчләренең состав өлеше булып тора.

Татарстан Республикасы янгынга каршы хезмәте Татарстан Республикасы законнары нигезендә Татарстан Республикасы Министрлар Кабинеты тарафыннан төзелә.

Татарстан Республикасы янгынга каршы хезмәте турында, аның структурасы һәм шәхси составының саны турындагы нигезләмә Татарстан Республикасы Министрлар Кабинеты тарафыннан раслана.

Татарстан Республикасы янгыннарны сүндерү өлкәсендәге үз вәкаләтләренең бер өлешен башкаруны законнарда билгеләнгән тәртиптә янгын куркынычсызлыгы өлкәсендә бурычларны хәл итүгә вәкаләтле башкарма хакимиятнең федераль хакимият органына тапшырырга хокуклы.

8 статья.**Татарстан Республикасы янгынга каршы хезмәтенең шәхси составы**

Татарстан Республикасы янгынга каршы хезмәте шәхси составына махсус яисә хәрби дәрәҗәләре булмаган тиешле штат вазыйфаларындагы затларны (алга таба – хезмәткәрләрне) үз эченә ала.

Татарстан Республикасы янгынга каршы хезмәтенә яше 17дән ким булмаган, үзләренең шәхси һәм эшлекле сыйфатлары, белеме һәм сәламәтлеге торышы буенча Татарстан Республикасы янгынга каршы хезмәтенең шәхси составына йөкләнгән вазыйфаларны үтәргә сәләтле гражданнар алына.

Хезмәт турында Россия Федерациясе законнарында, шулай ук Татарстан Республикасы законнарында билгеләнгән хокуклар, бурычлар һәм өстенлекле ташламалар Татарстан Республикасы янгынга каршы хезмәте хезмәткәрләренә дә кагыла.

Татарстан Республикасы янгынга каршы хезмәте хезмәткәрләре үзләренең профессиональ, социаль һәм башка хокукларын һәм законлы мәнфәгатьләрен яклау максатларында ихтыярый нигездә берләшергә яисә чыгыш ясарга һәм гамәлдәге законнар нигезендә янгыннан саклану һөнәр берлекләренә, ассоциацияләренә, берләшмәләренә керергә мөмкин.

Татарстан Республикасы янгынга каршы хезмәтенең шәхси составы үз эшчәнлегендә сәяси максатларны күздә тотучы сәяси партияләр, массакүләм иҗтимагый хәрәкәтләр һәм башка иҗтимагый берләшмәләр карарлары белән чикләнә алмый.

Татарстан Республикасы янгынга каршы хезмәтенең шәхси составына үз вәкаләтләрен раслау өчен Татарстан Республикасы Министрлар Кабинеты билгеләгән тәртиптә билгеләнгән үрнәктәге хезмәт таныклыклары бирелә.

9 статья.**Татарстан Республикасы янгынга каршы хезмәтенең шәхси составын хокукый һәм социаль яклау гарантияләре**

Татарстан Республикасы янгынга каршы хезмәте хезмәткәрләре һәм аларның гаилә әгъзалары дәүләт яклавында була.

Татарстан Республикасы янгынга каршы хезмәте хезмәткәре хезмәт вазыйфаларын үтәгәндә һәлак булган очракта, аның гаиләсенең торак шартларын яхшыртуга, шул исәптән, аның һәлак булуы көненнән алты айдан да соңга калмыйча, аның һәлак булуы мизгеленә булган нигезләрдә аерым квартира алу хокукы сакланып кала.

Татарстан Республикасы янгынга каршы хезмәте хезмәткәрләрен хокукый һәм социаль яклауның башка гарантияләре, мәҗбүри дәүләт шәхси иминләштерү нигезләреннән, шартларыннан һәм тәртибеннән тыш, Татарстан Республикасы Министрлар Кабинеты тарафыннан билгеләнә, һәм алар янгынга каршы федераль хезмәт хезмәткәрләрен хокукый һәм социаль яклауның гамәлдәге гарантияләреннән ким булмаска тиеш. *(Өченче өлеш 2018 елның 14 маендагы 33-ТРЗ номерлы Татарстан Республикасы Законы редакциясендә)*

10 статья. **Татарстан Республикасы янгынга каршы хезмәте хезмәткәрләренә иминләштерү гарантияләре**

Татарстан Республикасы янгынга каршы хезмәте хезмәткәрләре законнар нигезендә Татарстан Республикасы бюджеты акчалары исәбеннән мәҗбүри рәвештә дәүләт тарафыннан шәхси иминләштерелергә тиеш.

Татарстан Республикасы янгынга каршы хезмәте хезмәткәрләре хезмәт вазыйфаларын үтәгәндә һәлак булган (үлгән) очракта яки алар хезмәт вазыйфаларын үтәгәндә алынган имгәнүдән (яраланудан, җәрәхәттән, контузиядән) яисә авырудан Татарстан Республикасы янгынга каршы хезмәтеннән азат ителгән көннән алып бер ел эчендә үлеп киткән очракта, һәлак булганнарның (үлгәннәрнең) гаилә әгъзаларына, тигез өлешләрдә, 3 000 000 сум күләмендә бер тапкыр бирелә торган пособие түләнә, алга таба бу сумма гаепле затлардан түләттерелә*.(Икенче өлеш 2018 елның 14 маендагы 33-ТРЗ номерлы Татарстан Республикасы Законы белән кертелде)*

Татарстан Республикасы янгынга каршы хезмәтенең һәлак булган (үлгән) хезмәткәре өчен бер тапкыр түләнә торган пособие алырга хокуклы гаилә әгъзалары булып түбәндәгеләр санала:

Татарстан Республикасы янгынга каршы хезмәте хезмәткәре һәлак булган (үлгән) көнгә аның белән теркәлгән никахта булган хатыны (ире);

Татарстан Республикасы янгынга каршы хезмәте хезмәткәренең ата-анасы;

18 яшькә җитмәгән яки, 18 яшенә җиткәнче инвалид калган булса, бу яшьтән өлкәнрәк балалары, шулай ук мәгариф оешмаларында көндезге бүлектә укый торган балалары – укуларын тәмамлаганчы, ләкин аларга 23 яшьтән дә артканчы түгел. *(Өченче өлеш 2018 елның 14 маендагы 33-ТРЗ номерлы Татарстан Республикасы Законы белән кертелде)*

Татарстан Республикасы янгынга каршы хезмәте хезмәткәрләре хезмәт вазыйфаларын үтәгәндә алынган имгәнү (яралану, җәрәхәт, контузия) яки авыру аркасында хезмәткә яраксыз дип танылуга бәйле рәвештә хезмәттән вакытыннан алда азат ителү очрагында, аларга 2 000 000 сум күләмендә бер тапкыр бирелә торган пособие түләнә, алга таба бу сумма гаепле затлардан түләттерелә. *(Дүртенче өлеш 2018 елның 14 маендагы 33-ТРЗ номерлы Татарстан Республикасы Законы белән кертелде)*

11 статья.**Татарстан Республикасы янгыннан саклануын финанслау һәм матди-техник тәэмин итү**

Татарстан Республикасы янгынга каршы хезмәте бүлекчәләре эшчәнлеген, аның шәхси составына социаль гарантияләрне һәм компенсацияләрне Татарстан Республикасы законнары нигезендә финанс ягыннан тәэмин итү Татарстан Республикасының чыгым йөкләмәсе булып тора.

Татарстан Республикасы янгынга каршы хезмәтен матди-техник тәэмин итү Татарстан Республикасы Министрлар Кабинеты билгеләгән тәртиптә һәм нормалар буенча гамәлгә ашырыла.

Татарстан Республикасы тарафыннан законнар нигезендә янгын куркынычсызлыгы өлкәсендәге бурычларны хәл итүгә вәкаләтле федераль башкарма хакимият органына янгыннарны сүндерү өлкәсендә тапшырылган вазыйфаларның бер өлешен финанслау һәм матди-техник тәэмин итү әлеге федераль башкарма хакимият органы белән төзелгән килешү нигезендә билгеләнә.

Муниципаль берәмлек чикләрендә беренчел янгын куркынычсызлыгы чараларын финанс ягыннан тәэмин итү федераль законнар нигезендә муниципаль берәмлекнең чыгым йөкләмәсе булып тора. *(Дүртенче өлеш 2012 елның 17 маендагы 20-ТРЗ номерлы Татарстан Республикасы Законы редакциясендә)*

Янгыннан ведомство һәм хосусый саклану эшчәнлеген финанс ягыннан һәм матди-техник тәэмин итү, шулай ук аларның шәхси составының социаль гарантияләрен һәм компенсацияләрен финанс ягыннан тәэмин итү федераль законнар нигезендә аларның гамәлгә куючылары тарафыннан үз акчалары исәбеннән башкарыла. *(Бишенче өлеш 2012 елның 17 маендагы 20-ТРЗ номерлы Татарстан Республикасы Законы редакциясендә)*

Янгыннан ирекле саклану эшчәнлеген финанс ягыннан һәм матди-техник тәэмин итү, шулай ук ирекле янгын сүндерүчеләргә социаль гарантияләрне һәм компенсацияләрне финанс ягыннан тәэмин итү Россия Федерациясе законнары нигезендә башкарыла. *(Алтынчы өлеш 2012 елның 17 маендагы 20-ТРЗ номерлы Татарстан Республикасы Законы белән кертелгән)*

12 статья.**Татарстан Республикасы янгынга каршы хезмәтенең мөлкәте**

Татарстан Республикасы янгынга каршы хезмәтенең мөлкәте хосусыйлаштырылмый.

13 статья.**Муниципаль янгыннан саклану**

Муниципаль янгыннан саклану муниципаль берәмлекләр территориясендә җирле үзидарә органнары тарафыннан төзелә.

Муниципаль янгыннан саклану эшчәнлегенең максаты, бурычлары, аны төзү һәм оештыру тәртибе, янгыннан саклануның башка хезмәтләре белән үзара мөнәсәбәтләре тәртибе җирле үзидарә органнары тарафыннан билгеләнә.

14 статья.**Ведомство янгыннан саклану**

Ведомство янгыннан саклану законнар нигезендә төзелә.

Ведомство янгыннан саклану идарә органнарын һәм бүлекчәләрен оештыру, үзгәртеп кору, ликвидацияләү тәртибе, аларның эшчәнлеген тормышка ашыру шартлары, шәхси составының хезмәт итүе федераль законнарда билгеләнгән тәртиптә килешенгән тиешле нигезләмәләр белән урнаштырыла.

Ведомство буйсынуындагы оешмаларда янгын чыгу куркынычы һәм кешеләрнең иминлегенә зыян китерү куркынычы тудыра торган янгын куркынычсызлыгының мәҗбүри таләпләрен (алга таба – янгын куркынычсызлыгы таләпләре) бозу ачыкланганда, ведомство янгыннан саклану оешманың (аерым производствоның), производство участогының, агрегатның эшен һәм бинадан, корылмадан, бүлмәдән файдалануны, кайбер эш төрләрен башкаруны тулысынча яисә өлешчә туктатып торырга хокуклы. *(Өченче өлеш 2021 елның 11 декабрендәге 93-ТРЗ номерлы Татарстан Республикасы Законы редакциясендә)*

15 статья.**Хосусый янгыннан саклану**

Хосусыйянгыннан саклану торак пунктларда һәм оешмаларда (куркыныч җитештерү объектлары эксплуатацияләнә торган Россия Федерациясе Президенты тарафыннан расланган стратегик предприятиеләр һәм стратегик акционер җәмгыятьләр исемлегенә кертелгән дәүләт корпорацияләреннән һәм оешмаларыннан һәм аларга ведомство буйсынуындагы объектлардан тыш) төзелә. *(беренче өлеш* *2022 елның 27 июнендәге 40-ТРЗ номерлы Татарстан Республикасы Законы редакциясендә)*

Хосусыйянгыннан саклану бүлекчәләрен төзү, үзгәртеп кору, ликвидацияләү Россия Федерациясе Граждан кодексы нигезендә гамәлгә ашырыла.

Хосусый янгыннан саклануның саны һәм техник тәэмин ителеше нормативлары аның милекчесе тарафыннан, янгын куркынычсызлыгы буенча норматив документлар таләпләрен исәпкә алып, ирекле нигездә билгеләнә. *(өченче өлеш* *2015 елның 9 октябрендәге 79-ТРЗ номерлы Татарстан Республикасы Законы редакциясендә)*

Хосусыйянгыннан саклануы бүлекчәләре янгын куркынычсызлыгы өлкәсендә төзелгән шартнамәләр нигезендә хезмәт күрсәтә.

16 статья. **Янгыннан ирекле саклану**

*(статья 2012 елның 17 маендагы 20-ТРЗ номерлы Татарстан Республикасы Законы редакциясендә)*

Янгыннан ирекле саклану Россия Федерациясе һәм Татарстан Республикасы законнары нигезендә оештырыла һәм үз эшчәнлеген гамәлгә ашыра.

IV бүлек. **ЯНГЫН КУРКЫНЫЧСЫЗЛЫГЫН ТӘЭМИН ИТҮ**

17 статья. **Янгын куркынычсызлыгы өлкәсендә норматив хокукый җайга салу** *(статья 2011 елның 19 маендагы 17-ТРЗ номерлы Татарстан Республикасы Законы редакциясендә)*

Янгын куркынычсызлыгы өлкәсендә норматив хокукый җайга салу дәүләт хакимияте органнарының янгын куркынычсызлыгын тәэмин итүгә бәйле иҗтимагый мөнәсәбәтләрне җайга салуга юнәлдерелгән норматив хокукый актлар кабул итүеннән гыйбарәт.

Татарстан Республикасы дәүләт хакимияте органнары үз компетенцияләре чикләрендә янгын куркынычсызлыгы буенча Россия Федерациясенең норматив хокукый актларында билгеләнгән янгын куркынычсызлыгы таләпләренә каршы килми торган норматив хокукый актлар әзерләргә һәм расларга хокуклы.

18 статья.**Янгын куркынычсызлыгы чараларын әзерләү һәм гамәлгә ашыру**

Янгын куркынычсызлыгы чаралары янгын куркынычсызлыгы буенча Россия Федерациясе законнары нигезендә, шулай ук янгынга каршы көрәшү тәҗрибәсе, матдәләрнең, материалларның, технологик процессларның, әйберләрнең, конструкцияләрнең, биналарның һәм корылмаларның янгын куркынычлылыгын бәяләү нигезендә әзерләнә. *(Беренче өлеш 2011 елның 19 маендагы 17-ТРЗ номерлы Татарстан Республикасы Законы редакциясендә)*

Матдәләр, материаллар, әйберләр һәм җайланмалар эшләүчеләр (кайтаручылар) тиешле техник документациядә әлеге матдәләрнең, материалларның, әйберләрнең һәм җайланмаларның янгын куркынычлылыгы күрсәткечләрен, шулай ук алар белән эш иткәндә янгын куркынычсызлыгы чараларын мәҗбүри күрсәтәләр.

Оешмалар, биналар, корылмалар һәм башка объектлар өчен янгын куркынычсызлыгы чараларын әзерләү һәм гамәлгә ашыру, шул исәптән аларны проектлаганда да, янгыннар вакытында кешеләрне эвакуацияләүне тәэмин итүче карарларны мәҗбүри рәвештә күздә тотарга тиеш.

Производстволар өчен янгыннарны сүндерү буенча мәҗбүри рәвештә кешеләрнең иминлеген тәэмин итү карарларын күздә тотучы планнар әзерләнә.

Татарстан Республикасы торак пунктлары һәм административ берәмлекләр территорияләре өчен янгын куркынычсызлыгы чаралары Татарстан Республикасы дәүләт хакимиятенең тиешле органнары, җирле үзидарә органнары тарафыннан әзерләнә һәм гамәлгә ашырыла.

*Алтынчы өлеш үз көчен югалтты. – 2007 елның 21 апрелендәге 15-ТРЗ номерлы Татарстан Республикасы Законы*

19 статья.**Янгыннарны сүндерү һәм һәлакәттән коткару эшләрен башкару**

Янгыннарны сүндерү кешеләрне, мөлкәтне коткаруга һәм янгыннарны ликвидацияләүгә юнәлдерелгән гамәлләрдән гыйбарәт.

Янгыннан саклану хезмәте тарафыннан башкарыла торган һәлакәттән коткару эшләре кешеләрне, мөлкәтне коткару һәм (яисә) шартлау куркынычы булган предметлар, һәлакәтләр, бәла-казалар һәм башка гадәттән тыш хәлләр өчен характерлы куркыныч факторлар йогынтысын минималь ихтимал дәрәҗәгә кадәр киметү гамәлләреннән, шулай ук федераль законнарда билгеләнгән очракларда һәм тәртиптә шартлау куркынычы булган предметларны эзләү, зарарсызландыру һәм (яисә) юкка чыгару эшләрен үткәрүдә, халыкара программаларны, проектларны һәм миналардан чистарту буенча гуманитар операцияләрне гамәлгә ашыруда ярдәм күрсәтүдә катнашудан, шартлату эшләрен башкарудан гыйбарәт. *(Икенче өлеш 2015 елның 9 октябрендәге 79-ТРЗ номерлы, 2022 елның 4 октябрендәге 63-ТРЗ номерлы Татарстан Республикасы законнары редакциясендә)*

Янгыннарны сүндерү һәм һәлакәттән коткару эшләрен башкару өчен янгыннан саклану бүлекчәләре, янгыннан коткару гарнизоннары көчләрен һәм чараларын җәлеп итү тәртибе янгын куркынычсызлыгы өлкәсендәге бурычларны хәл итүгә вәкаләтле федераль башкарма хакимият органы тарафыннан раслана. *(Өченче өлеш 2007 елның 21 апрелендәге 15-ТРЗ номерлы, 2008 елның 23 июнендәге 26-ТРЗ номерлы, 2015 елның 9 октябрендәге 79-ТРЗ номерлы Татарстан Республикасы законнары редакциясендә)*

Торак пунктларга һәм оешмаларга янгыннарны сүндерү өчен янгыннан саклану бүлекчәләренең керүе һәм һәлакәттән коткару эшләрен алып бару мәҗбүри тәртиптә гамәлгә ашырыла.

Янгыннарны сүндерү һәм һәлакәттән коткару эшләрен башкару, әгәр Россия Федерациясе законнарында башкачасы билгеләнмәсә, түләүсез нигездә гамәлгә ашырыла.

Янгыннар һәм гадәттән тыш хәлләр турында хәбәрләр кабул итү өчен «112» ашыгыч оператив хезмәтләр чакыру бердәм номеры һәм янгыннар, гадәттән тыш хәлләр турында хәбәрләр кабул итү буенча федераль законнарда күрсәтелгән тәртиптә билгеләнә торган телефон номеры файдаланыла. *(Алтынчы өлеш 2013 елның 18 маендагы 35-ТРЗ номерлы Татарстан Республикасы Законы редакциясендә)*

Янгыннан саклану бүлекчәләренең көчләре, җәлеп ителгән көчләр һәм бердәм дәүләт гадәттән тыш хәлләрне кисәтү һәм бетерү системасы чаралары белән янгыннарны сүндергәндә һәм һәлакәттән коткару эшләрен гамәлгә ашырганда кешеләрнең иминлеген тәэмин итү, мөлкәтне коткару буенча, шул исәптән түбәндәге кирәкле гамәлләр башкарыла: *(җиденче өлешнең беренче абзацы 2016 елның 26 мартындагы 18-ТРЗ номерлы Татарстан Республикасы Законы редакциясендә)*

янгыннарның куркыныч факторларының, шулай ук һәлакәтләрнең, бәла-казаларның һәм башка гадәттән тыш хәлләрнең таралу (таралу мөмкинлеге) булган урыннарга үтеп керүе;

янгыннар, шулай ук һәлакәтләр, бәла-казалар һәм башка гадәттән тыш хәлләр булдыруга каршы килә торган һәм аларны бетерүне тәэмин итә торган шартлар тудыру;

кирәк очракта өстәмә рәвештә милекчедә булган элемтә, транспорт чараларыннан, җиһазлардан, янгын сүндерү чараларыннан һәм ут сүндерү матдәләреннән файдалану, алардан файдалануга бәйле мәсьәләләрне билгеләнгән тәртиптә алга таба хәл итү;

янгын сүндерү урыннарына, шулай ук һәлакәтләр, бәла-казалар һәм башка гадәттән тыш хәлләр зоналарына керүне чикләү яисә тыю, аларга карый торган территорияләрдә транспорт хәрәкәтен һәм җәяүлеләрнең йөрүен чикләү яисә тыю;

янгын сүндерү урыннарын, шулай ук һәлакәтләр, бәла-казалар һәм башка гадәттән тыш хәлләр зоналарын саклау (шул исәптән аларның килеп чыгу хәлләрен һәм сәбәпләрен тикшерү вакытында да);

янгыннар, һәлакәтләр, бәла-казалар, башка гадәттән тыш хәлләр урыннарыннан кешеләрне һәм мөлкәтләрне эвакуацияләү, беренче ярдәм күрсәтү; *(җиденче өлешнең җиденче абзацы 2011 елның 19 маендагы 17-ТРЗ номерлы Татарстан Республикасы Законы редакциясендә)*

янгыннарның куркыныч факторлары, һәлакәтләрнең куркыныч чагылышлары йогынтысындагы зоналарда булган оешмалар хезмәткәрләренең һәм аларның территорияләрендәге башка гражданнарның тормышына һәм сәламәтлегенә зыян килү куркынычы булса, әлеге оешмаларның эшчәнлеген туктатып тору. *(Җиденче өлешнең сигезенче абзацы 2016 елның 26 мартындагы 18-ТРЗ номерлы Татарстан Республикасы Законы белән кертелгән)*

Янгын сүндерү белән турыдан-туры җитәкчелекне янгыннан саклану хезмәтенең янгын сүндерүгә килгән (әгәр башкасы билгеләнмәсә) шәхси составы, янгын сүндерүгә җәлеп ителгән көчләр белән бердәм башлангыч принципларында идарә итүче, янгын сүндерүдә катнашучы урындагы өлкән оператив заты гамәлгә ашыра.

Янгын сүндерү җитәкчесе куелган бурычлар өчен, янгыннан саклану хезмәтенең янгын сүндерүдә катнаша торган шәхси составының һәм янгын сүндерүгә җәлеп ителгән көчләрнең иминлеге өчен җавап бирә.

Янгын сүндерү җитәкчесе янгын зонасын билгели, янгын сүндерү һәм һәлакәттән коткару эшләрен башкару гамәлләре үткәрелә торган территория чикләрен, күрсәтелгән гамәлләрне башкару тәртибен һәм үзенчәлекләрен билгели, кешеләрне һәм мөлкәтне коткару, кирәк булганда, янгынны сүндерүгә өстәмә көчләрне һәм чараларны, шул исәптән бердәм дәүләт гадәттән тыш хәлләрне кисәтү һәм бетерү системасы чараларын җәлеп итү турында карар кабул итә, янгын урынында янгыннан саклану бүлекчәләренең һәм янгын сүндерүгә җәлеп ителгән көчләрнең гамәлләре белән идарә итү тәртибен билгели, янгын урынында килүче көчләрне һәм чараларны урнаштыра, янгын зонасында янгын сүндерүдә катнашучылар һәм янгын сүндерүгә, һәлакәттән коткару эшләрен башкаруга җәлеп ителгән көчләр белән элемтәне оештыра, алга таба янгын чыгу сәбәбен билгеләү өчен янгын урынында әйберләр рәвешендәге дәлилләрне, мөлкәтне һәм әйберләрнең урнашу тәртибен саклау чараларын күрә. Кирәк очракта янгын сүндерү җитәкчесе башка карарлар, шул исәптән күрсәтелгән территориядә вазыйфаи затларның һәм гражданнарның хокукларын чикли торган карарлар да кабул итә. *(Унынчы өлеш 2016 елның 26 мартындагы 18-ТРЗ номерлы Татарстан Республикасы Законы редакциясендә)*

Янгын сүндерү җитәкчесенең күрсәтмәләре янгын сүндерү территориясендәге барлык урындагы затлар һәм гражданнар тарафыннан үтәлү өчен мәҗбүри булып тора.

Янгын сүндерү җитәкчесе гамәлләренә катнашырга яисә янгын сүндергәндә аның күрсәтмәләрен юкка чыгарырга беркемнең дә хокукы юк.

Акланган куркыныч һәм (яисә) аеруча кирәкле шартларда эш иткән, әгәр шул ук вакытта аеруча кирәклелек чикләре арттырылмаса, янгыннарны сүндерүгә һәм һәлакәттән коткару эшләрен уздыруга җәлеп ителүче янгыннан саклану хезмәтенең шәхси составы, янгын сүндерү җитәкчесен дә кертеп, янгын сүндерүдә башка катнашучылар матди зыян китергән өчен җаваплылыктан Россия Федерациясе законнары нигезендә азат ителергә мөмкин. *(Унөченче өлеш 2023 елның 9 мартындагы 13-ТРЗ номерлы Татарстан Республикасы Законы редакциясендә)*

Янгын сүндергәндә янгыннан саклануның шәхси составы әйберләр рәвешендәге дәлилләрне һәм мөлкәтне саклау чараларын күрергә тиеш.

Акланган куркыныч һәм (яисә) аеруча кирәкле шартларда эш иткән, әгәр шул ук вакытта аеруча кирәклелек чикләре арттырылмаса, янгыннарны сүндерүгә һәм һәлакәттән коткару эшләрен уздыруга җәлеп ителүче янгыннан саклану хезмәтенең шәхси составы, янгын сүндерү җитәкчесен дә кертеп, янгын сүндерүдә башка катнашучылар коткарылучы кешеләрнең, янгыннан саклану хезмәтенең шәхси составының, янгын сүндерүдә башка катнашучыларның сәламәтлегенә зыян китергән яисә аларның һәлак булуы өчен җаваплылыктан Россия Федерациясе законнары нигезендә азат ителергә мөмкин. *(Унбишенче өлеш 2023 елның 9 мартындагы 13-ТРЗ номерлы Татарстан Республикасы Законы белән кертелде)*

*20 статья.**Үз көчен югалтты. – 2006 елның 15 июлендәге 50-ТРЗ номерлы Татарстан Республикасы Законы редакциясендә*

21 статья. **Янгын куркынычсызлыгы өлкәсендә эшчәнлек**

Янгын куркынычсызлыгы өлкәсендә эшчәнлек янгын куркынычсызлыгы таләпләрен гамәлгә ашыру максатларында, шулай ук янгыннарны кисәтү һәм сүндерү максатларында башкарыла. Янгын куркынычсызлыгы өлкәсендә эшчәнлек төрләре исемлеге Федераль закон белән билгеләнә. *(21 статья 2021 елның 11 декабрендәге 93-ТРЗ номерлы Татарстан Республикасы Законы редакциясендә)*

22 статья. **Янгынга каршы пропаганда һәм янгын куркынычсызлыгы чараларына өйрәтү** *(статья 2016 елның 26 мартындагы 18-ТРЗ номерлы Татарстан Республикасы Законы редакциясендә)*

Янгынга каршы пропаганда массакүләм мәгълүмат чаралары аша, махсус әдәбият һәм реклама продукциясе бастыру һәм тарату, тематик күргәзмәләр, смотрлар, конференцияләр ярдәмендә һәм халыкка мәгълүмат бирүнең Россия Федерациясе законнары белән тыелмаган башка рәвешләреннән файдаланып гамәлгә ашырыла. Янгынга каршы пропаганданы дәүләт хакимияте органнары, федераль башкарма хакимиятнең янгын куркынычсызлыгы өлкәсендәге мәсьәләләрне хәл итүгә вәкаләтле органы, җирле үзидарә органнары һәм оешмалар үткәрә.

Оешмаларда эшләүче яисә хезмәт эшчәнлеген гамәлгә ашыручы затлар янгын куркынычсызлыгы чараларына өйрәтү янгынга каршы инструктаж программалары, өстәмә һөнәри программалар буенча башкарыла.

*(Икенче өлеш 2017 елның 20 июлендәге 64-ТРЗ номерлы, 2021 елның 11 декабрендәге 93-ТРЗ номерлы Татарстан Республикасы законнары редакциясендә)*

Оешмаларда эшләүче яисә хезмәт эшчәнлеген гамәлгә ашыручы затларны янгынга каршы инструктаж программалары буенча өйрәтү тәртибе, төрләре, сроклары, шулай ук күрсәтелгән программалар эчтәлегенә карата таләпләр, аларны раслау һәм килештерү тәртибе федераль башкарма хакимиятнең янгын куркынычсызлыгы өлкәсендәге мәсьәләләрне хәл итүгә вәкаләтле органы тарафыннан билгеләнә. *(Өченче өлеш 2017 елның 20 июлендәге 64-ТРЗ номерлы, 2021 елның 11 декабрендәге 93-ТРЗ номерлы Татарстан Республикасы законнары редакциясендә)*

Янгын куркынычсызлыгы өлкәсендә өстәмә һөнәри белем бирү мәгариф турында Россия Федерациясе законнары нигезендә гамәлгә ашырыла. Өстәмә һөнәри белем бирү программалары буенча белем алучы затларның категорияләре федераль башкарма хакимиятнең янгын куркынычсызлыгы өлкәсендә мәсьәләләрне хәл итүгә вәкаләтле органы тарафыннан билгеләнә. *(Дүртенче өлеш 2021 елның 11 декабрендәге 93-ТРЗ номерлы Татарстан Республикасы Законы редакциясендә)*

23 статья.**Янгын куркынычсызлыгы өлкәсен мәгълүмати тәэмин итү**

Янгын куркынычсызлыгы өлкәсендә мәгълүмати тәэмин итү янгын куркынычсызлыгын тәэмин итү системасында куелган бурычларны үтәү өчен кирәкле махсус мәгълүмат системалары һәм белешмәләр банкы (алга таба – мәгълүмат системалары) төзү һәм алардан файдалану юлы белән гамәлгә ашырыла.

Мәгълүмат системаларына янгын куркынычсызлыгы турындагы белешмәләрне кертү нигезләре һәм тәртибе, шулай ук алар белән урындагы затларны һәм гражданнарны таныштыру тәртибе янгын куркынычсызлыгы буенча Россия Федерациясе законнары белән билгеләнә. *(Икенче өлеш 2011 елның 19 маендагы 17-ТРЗ номерлы Татарстан Республикасы Законы редакциясендә)*

Татарстан Республикасының метеорология хезмәте һәм башка вәкаләтле дәүләт органнары янгын куркынычсызлыгы өчен уңайсыз вакыйгалар һәм фаразлар турында Татарстан Республикасы янгыннан саклануына кичектергесез рәвештә һәм түләүсез нигездә хәбәр итәргә тиеш.

Массакүләм мәгълүмат чаралары халыкның иминлеген тәэмин итүгә юнәлдерелгән ашыгыч мәгълүматны Татарстан Республикасы янгыннан саклануы таләбе буенча түләүсез нигездә һәм кичектергесез рәвештә бастырып чыгарырга тиеш.

Татарстан Республикасы дәүләт хакимияте органнары һәм җирле үзидарә органнары халыкка янгын куркынычсызлыгын тәэмин итү буенча кабул ителгән карарлар турында мәгълүмат бирергә һәм янгын-техник белемнәр таратуга ярдәм итәргә тиеш.

24 статья.**Янгыннарны һәм аларның нәтиҗәләрен исәпкә алу**

Татарстан Республикасында янгыннар һәм аларның нәтиҗәләре буенча рәсми статистик исәп һәм дәүләт статистика хисаплылыгы Россия Федерациясенең янгыннарны һәм аларның нәтиҗәләрен исәпкә алу буенча бердәм дәүләт статистика исәбе системасы нигезендә гамәлгә ашырыла.

25 статья.**Янгынга каршы махсус режим**

Янгын куркынычы арткан очракта Татарстан Республикасы дәүләт хакимияте органнары яисә тиешле территорияләрдә җирле үзидарә органнары карары белән махсус режим урнаштырылырга мөмкин.

Янгынга каршы махсус режим гамәлдә булган чорга тиешле территорияләрдә янгын куркынычсызлыгы буенча Россия Федерациясенең норматив хокукый актлары, Татарстан Республикасының норматив хокукый актлары һәм муниципаль хокукый актлар белән янгын куркынычсызлыгына өстәмә таләпләр, шул исәптән торак пунктларның чикләреннән читтә янгыннарны профилактикалауга һәм юк итүгә халыкны җәлеп итүне, гражданнарның урманнарга керүен тыюны, торак пунктларның чикләреннән читтә урман янгыннарының һәм башка ландшафт (табигый) янгыннарының, шулай ук бүтән янгыннарның торак пунктлар җирләренә таралуына каршы килә торган өстәмә чаралар (торак пунктларның чикләре буенча янгынга каршы казылган җирләрне арттыру, янгынга каршы минераллаштырылган полосалар булдыру һәм шуңа охшаш башка чаралар) күрүне күздә тотучы таләпләр, билгеләнә. *(Икенче өлеш 2011 елның 19 маендагы 17-ТРЗ номерлы, 2021 елның 5 апрелендәге 12-ТРЗ номерлы Татарстан Республикасы законнары редакциясендә, 2022 елның 1 гыйнварыннан үз көченә керә)*

26 статья.**Янгын куркынычсызлыгын фәнни-техник яктан тәэмин итү**

Янгын куркынычсызлыгын фәнни оешмалар һәм мәгариф оешмалары гамәлгә ашыра. *(Беренче өлеш 2014 елның 12 июнендәге 53-ТРЗ номерлы Татарстан Республикасы Законы редакциясендә)*

Янгын куркынычсызлыгы өлкәсендә фәнни-техник эшләнмәләрне финанслау тиешле бюджет акчалары исәбеннән, шулай ук башка финанслау чыганаклары исәбеннән гамәлгә ашырыла.

V бүлек. **ЯНГЫН КУРКЫНЫЧСЫЗЛЫГЫ ӨЛКӘСЕНДӘ ХОКУКЛАР, БУРЫЧЛАР ҺӘМ ҖАВАПЛЫЛЫК**

27 статья. **Гражданнарның янгын куркынычсызлыгы өлкәсендәге хокуклары һәм бурычлары**

Гражданнарның янгын куркынычсызлыгы өлкәсендәге хокуклары һәм бурычлары федераль законнар белән билгеләнә.

28 статья.**Оешмаларның янгын куркынычсызлыгы өлкәсендәге хокуклары һәм бурычлары**

Оешмаларның янгын куркынычсызлыгы өлкәсендәге хокуклары һәм бурычлары федераль законнар белән билгеләнә.

29 статья.**Янгын куркынычсызлыгы таләпләрен бозган өчен җаваплылык**

Гамәлдәге законнар нигезендә янгын куркынычсызлыгы таләпләрен бозган өчен түбәндәгеләр җаваплы була:

мөлкәт милекчеләре;

Татарстан Республикасы башкарма хакимияте органнары җитәкчеләре;

җирле үзидарә органнары җитәкчеләре;

мөлкәтне биләү, аннан файдалану яисә аның белән эш итүгә вәкаләтле затлар, шул исәптән оешмалар җитәкчеләре;

билгеләнгән тәртиптә янгын куркынычсызлыгын тәэмин итүдә җаваплы итеп билгеләнгән затлар;

үз компетенцияләре чикләрендә урындагы затлар.

Дәүләт, муниципаль һәм ведомство торак фонды йортларындагы квартирлар (бүлмәләр) өчен янгын куркынычсызлыгы таләпләрен бозган өчен җаваплылык, тиешле шартнамә белән башкасы каралмаса, квартир хуҗасына яисә арендачыга йөкләнә.

Әлеге статьяның беренче өлешендә күрсәтелгән затлар, башка гражданнар янгын куркынычсызлыгы таләпләрен бозган өчен, шулай ук янгын куркынычсызлыгы өлкәсендә башка хокук бозулар өчен гамәлдәге законнар нигезендә җаваплылыкка тартылырга мөмкин.

Татарстан Республикасы

 Президенты М.Ш. Шәймиев

Казан, Кремль

1993 елның 18 мае

№ 1866-XII